SKRIFTLIG FORESPØRGSEL E-0039/01

af Jeffrey Titford (EDD) til Kommissionen

(18. januar 2001)

Om: Nedskæring i antallet af forsøg med levende dyr

Lederen af British Union for the Abolition of Vivisection, Michelle Thew, udtalte for nylig, at den britiske regering burde skamme sig over, at den hidtil havde haft rekorden med hensyn til dyreforsøg. Regeringen havde hidtil ikke levet op til sit valgløfte om at gennemføre en markant nedskæring i antallet af dyreforsøg i Det Forenede Kongerige, havde hidtil ikke formået at nedskære antallet af dyreforsøg med 50 % i overensstemmelse med EU's målsætning og havde svigtet den britiske offentlighed, som blev stadig mere frustreret over regeringens passivitet.

1. Hvornår blev beslutningen om at halvere antallet af dyreforsøg offentliggjort?

2. Hvilket Kommissionsudvalg meddelte dette?

3. Hvilken tidsfrist blev der fastsat for halveringen af antallet af forsøg med levende dyr?

4. Hvilke kontrolforanstaltninger er der gennemført i Unionens 15 medlemsstater?

5. Hvor langt er de enkelte EU-medlemsstater, herunder også Det Forenede Kongerige, nået med hensyn til at halvere antallet af forsøg?

6. Hvilke foranstaltninger agter Unionen at træffe i tilfælde af en for langsommelig gennemførelse af denne nedskæring?

Svar afgivet på Kommissionens vegne af Margot Wallström

(26. marts 2001)

En nedskæring på 50 % af antallet af dyr, der anvendes til forsøg, senest år 2000 blev sat som mål i det femte miljøhandlingsprogram, således som det blev forelagt af Kommissionen i 1992. Det blev aldrig fastsat, på grundlag af hvilket tal de 50 % skulle måles. Dette særlig mål blev endvidere aldrig vedtaget af Rådet. Kommissionen betragter dog dette vejledende mål som instrument til at tilskynde de involverede til aktivt at nedskære det antal dyr, der anvendes til forsøg i Fællesskabet, også efter 2000.

Hvad angår kontrol og udvikling, fastsætter artikel 13, stk. 1, i Rådets direktiv 86/609/EØF af 24. november 1986 om beskyttelse af dyr, der anvendes til forsøg og andre videnskabelige formål(1) følgende: På grundlag af ansøgningerne om tilladelse, de modtagne anmeldelser og de udfærdigede rapporter skal myndigheden i hver medlemsstat indsamle og så vidt muligt regelmæssigt offentliggøre statistiske oplysninger om anvendelse af dyr til forsøg .

Artikel 23 fastsætter endvidere følgende: Med regelmæssige mellemrum på højst tre år og første gang fem år efter meddelelsen af dette direktiv underretter medlemsstaterne Kommissionen om de foranstaltninger, der er truffet på dette område, og forelægger en passende oversigt over de oplysninger, der er indsamlet i henhold til bestemmelserne i artikel 13; Kommissionen udarbejder en rapport til Rådet og Europa-Parlamentet.

I henhold til den anden rapport fra Kommissionen om statistikkerne vedrørende antallet af dyr anvendt til forsøg i Fællesskabet(2) var det samlede antal dyr anvendt til dyreforsøg i 1996 11,6 millioner. Til sammenligning fremgik det af den første rapport(3) for 1991/1992, at der var brugt 11,8 millioner dyr, men disse tal dækkede kun 10 medlemsstater sammenlignet med 15 medlemsstater på nuværende tidspunkt. Dette viser, at medlemsstaterne gør en betydelig indsats for at nedskære det antal dyr, der anvendes til forsøg.

Da målet på 50 % aldrig blev vedtaget, og man aldrig har fastsat grundlaget, kan Kommissionen ikke formelt skride ind overfor medlemsstaterne. Kommissionen fremmer i stedet sammen med medlemsstaterne udviklingen og valideringen af alternative metoder som et middel til at nedskære antallet af forsøgsdyr.

Det femte rammeprogram for forskning, teknologisk udvikling og demonstration (FTU) 1998-2004(4), har afsat plads til en sådan forskning. Kommissionen støtter navnlig i tre nøgleprogrammer i særprogrammet om livskvalitet og forvaltning af levende ressourcer dvs. levnedsmidler, ernæring og sundhed cellefabrikken samt miljø og sundhed udvikling af alternativer til dyreforsøg.

I 1991 oprettede Kommissionen et europæisk center for validering af alternative metoder (ECVAM) som er en afdeling i Kommissionens institut for sundhed og forbrugerbeskyttelse i Kommissionens Fælles Forskningscenter, som er beliggende i Ispra, Italien. ECVAM's væsentlige arbejdsopgave er at samordne valideringen af avancerede testningsmetoder, der ikke involverer dyr på fællesskabsniveau, dvs. at etablere relevans og pålidelighed for det formål, de er beregnet til.

Tre in vitro metoder, der var valideret af ECVAM, blev for nylig placeret i bilag V til Rådets direktiv 67/548/EØF af 27. juni 1967 om klassificering, emballering og etikettering af farlige stoffer(5) og er nu til rådighed til retlige formål. Kommissionen tillægger dette arbejde stor betydning og søger aktivt at få disse metoder indføjet i OECD's program for vejledende principper for afprøvning for at sikre, at de anvendes i hele verden.

(1) EFT L 358 af 18.12.1986.

(2) KOM(1999) 191 endelig udg.

(3) KOM(94) 195 endelig udg.

(4) EFT L 26 af 1.2.1999.

(5) EFT B 196 af 16.8.1967.